## Zakon o odgovornosti za nuklearnu štetu

### NN 143/1998 (30.10.1998.), Zakon o odgovornosti za nuklearnu štetu

# **ZASTUPNIČKI DOM HRVATSKOGA DRŽAVNOG SABORA**

Na osnovi članka 89. Ustava Republike Hrvatske, donosim

## **ODLUKU**

### **O PROGLAŠENJU ZAKONA O ODGOVORNOSTI ZA NUKLEARNU ŠTETU**

Proglašavam Zakon o odgovornosti za nuklearnu štetu, koji je donio Zastupnički
dom Hrvatskoga državnog sabora na sjednici 9. listopada 1998.

Broj: 081-98-1867/1
Zagreb, 16. listopada 1998.

Predsjednik
Republike Hrvatske
**dr. Franjo Tuđman,** v. r.

## **ZAKON**

### **O ODGOVORNOSTI ZA NUKLEARNU ŠTETU**

I. OPĆE ODREDBE

*Područje primjene*

Članak 1.

Ovaj Zakon uređuje pitanja odgovornosti za nuklearnu štetu koja nastaje
kao posljedica korištenja nuklearne energije u mirnodopske svrhe, osiguranje
od te odgovornosti i druga jamstva za pokriće te odgovornosti.

*Definicije*

Članak 2.

Pojedini izrazi koji su u uporabi u ovom Zakonu imaju ova značenja:

1. *"Korisnik"* je osoba kojoj je nadležno državno tijelo izdalo
dozvolu za gradnju, odnosno uporabu nuklearnog postrojenja,

2. *"Nadležno državno tijelo"* je tijelo Republike Hrvatske nadležno
za nuklearnu sigurnost,

3. *"Nuklearni materijal"* je:

a) nuklearno gorivo, isključujući prirodni ili osiromašeni uran, koje
je sposobno proizvoditi energiju samoodržavajućom lančanom reakcijom nuklearne
fisije izvan nuklearnog reaktora, samostalno ili u svezi s nekim drugim
materijalom,

b) radioaktivni proizvodi ili otpad,

4. *"Nuklearno gorivo"* je materijal sposoban proizvoditi energiju
samoodržavajućom lančanom reakcijom nuklearne fisije,

5. *"Radioaktivni proizvodi ili otpad"* su radioaktivni materijali
koji su nastali u procesu proizvodnje ili korištenjem nuklearnog goriva
ili drugi materijali koji su postali radioaktivni zbog toga što su bili
izloženi zračenju emitiranom tijekom navedenog procesa, isključujući radioizotope
koji su nastali u završnoj fazi proizvodnje i koji se mogu koristiti u
znanstvene, medicinske, poljoprivredne, trgovačke ili industrijske svrhe,

6. *"Nuklearni reaktor"* je postrojenje koje sadrži nuklearno gorivo
raspoređeno tako da u njemu može nastati lančana reakcija nuklearne fisije
bez dodatnog izvora neutrona,

7. *"Nuklearno postrojenje"* je:

a) nuklearni reaktor, osim reaktora kojim su opremljena pomorska ili
zračna prijevozna sredstva i koji služi kao izvor energije za pogon ili
za bilo koju drugu svrhu,

b) tvornica koja se koristi nuklearnim gorivom za proizvodnju nuklearnog
materijala, za obradu nuklearnog materijala ili za preradu ozračenoga nuklearnog
goriva,

c) prostor na kojemu je nuklearni materijal uskladišten, osim privremenog
uskladištenja takvog materijala tijekom prijevoza,

8. *"Nuklearna šteta"* je:

a) šteta uzrokovana smrću, tjelesnom ozljedom ili drugo narušavanje
zdravlja čovjeka, gubitak ili oštećenje imovine, koja nastane ili je posljedica
radioaktivnih svojstava ili kombinacije tih svojstava s otrovnim, eksplozivnim
ili drugim opasnim svojstvima nuklearnog goriva ili radioaktivnih proizvoda
ili otpada, koji se nalaze u nuklearnom postrojenju ili nuklearnog materijala
koji je upućen u nuklearno postrojenje ili je u njemu proizveden ili se
iz njega odašilje,

b) šteta uzrokovana smrću, tjelesnom ozljedom ili drugo narušavanje
zdravlja čovjeka, gubitak ili oštećenje imovine, koja nastane ili je posljedica
drugoga ionizirajućeg zračenja, koje potječe od bilo kojega drugog izvora
zračenja u nuklearnom postrojenju,

9. *"Nuklearna nezgoda"* je događaj ili niz događaja istog podrijetla,
koji uzrokuju nuklearnu štetu,

10. *"Stranka ugovornica"* je država koja je stranka Bečke konvencije
o građanskoj odgovornosti za nuklearnu štetu, od 21. svibnja 1963.

*Više postrojenja istog korisnika*

Članak 3.

Više nuklearnih postrojenja jednog korisnika koja se nalaze na istoj
lokaciji, smatraju se prema ovom Zakonu jednim nuklearnim postrojenjem.

*Uzajamnost*

Članak 4.

Kada je za štetu odgovoran korisnik postrojenja na području Republike
Hrvatske za nuklearnu štetu nastalu na području druge države, primjenjuje
se ovaj Zakon u onoj mjeri u kojoj se primjenjuje zakon druge države za
nuklearnu štetu nastalu na području Republike Hrvatske, a za koju je odgovoran
korisnik s područja druge države, odnosno u mjeri u kojoj je ta naknada
predviđena višestranim ili dvostranim međunarodnim ugovorom, kojim su ta
država i Republika Hrvatska međusobno obvezane.

II. ODGOVORNOST

*Odgovornost za nuklearnu štetu*

Članak 5.

(1) Za nuklearnu štetu, uzrokovanu nuklearnom nezgodom korisnik odgovara
ako je šteta nastala:

1. u njegovom nuklearnom postrojenju,

2. u svezi s nuklearnim materijalom koji odašilje iz svoga nuklearnog
postrojenja ili koji je uskladišten tijekom prijevoza, ako je nuklearna
nezgoda nastala prije nego što je korisnik nekoga drugoga nuklearnog postrojenja,
ugovorom sklopljenim u pisanom obliku, preuzeo odgovornost za nuklearnu
nezgodu uzrokovanu tim nuklearnim materijalom, a ako nema takva ugovora,
prije nego što korisnik drugoga nuklearnog postrojenja preuzme nuklearni
materijal.

3. u svezi s nuklearnim materijalom koji je upućen u njegovo nuklearno
postrojenje ili koji je uskladišten tijekom prijevoza, ako je od korisnika
drugoga nuklearnog postrojenja, ugovorom sklopljenim u pisanom obliku,
preuzeo odgovornost za nuklearnu nezgodu u svezi s tim materijalom, a ako
nema takva ugovora, nakon što je preuzeo taj nuklearni materijal.

(2) Za nuklearnu štetu, uzrokovanu nuklearnom nezgodom u svezi s nuklearnim
materijalom, koji je iz Republike Hrvatske upućen osobi na području države
koja nije stranka ugovornica, korisnik odgovara sve dok se nuklearni materijal
ne istovari s prijevoznog sredstva, kojim je dopremljen na području te
države.

(3) Za nuklearnu štetu, uzrokovanu nuklearnom nezgodom u svezi s nuklearnim
materijalom koji je, uz pisani pristanak korisnika s područja Republike
Hrvatske, upućen od osobe s područja države koja nije stranka ugovornica,
korisnik odgovara nakon utovara nuklearnog materijala na prijevozno sredstvo,
kojim će biti izvezen s područja te države.

(4) Odredba iz stavka 1. točke 1. ovoga članka ne primjenjuje se kada
je nuklearna šteta uzrokovana nuklearnom nezgodom koja je nastala u nuklearnom
postrojenju, u svezi s nuklearnim materijalom koji je tamo uskladišten
za vrijeme prijevoza, ako korisnik nekog drugoga nuklearnog postrojenja
ili druga osoba snose isključivu odgovornost na temelju odredaba stavka
1. točke 2. i 3. stavka 2. i 3. ovoga članka.

*Odgovornost prijevoznika*

Članak 6.

Prijevoznik koji prevozi nuklearni materijal može, ako za to dobije
odobrenje nadležnoga državnog tijela, uz pisani pristanak korisnika, koji
bi prema odredbama ovoga Zakona inače odgovarao za nuklearnu štetu, stupiti
na njegovo mjesto. U tom se slučaju prijevoznik smatra odgovornim korisnikom
prema ovom Zakonu.

*Solidarna odgovornost više korisnika*

Članak 7.

(1) Ako za nuklearnu štetu odgovara više korisnika, te kada se ne može
razlučiti koliki se udio u prouzročenju štete može pripisati svakome od
njih, ti korisnici odgovaraju solidarno.

(2) Kada za vrijeme prijevoza, istim prijevoznim sredstvima, nastane
nuklearna nezgoda, u svezi s nuklearnim materijalom dvaju ili više korisnika
ili nuklearna nezgoda nastane za vrijeme uskladištenja nuklearnog materijala
tijekom prijevoza, za takvu nuklearnu štetu odgovaraju korisnici solidarno
do iznosa odgovornosti onog korisnika čiji je iznos odgovornosti najviši.

(3) U slučajevima iz stavka 1. i 2. ovoga članka, korisnik čije se nuklearno
postrojenje nalazi na području Republike Hrvatske ne odgovara za nuklearnu
štetu iznad iznosa iz članka 8. ovoga Zakona, osim u slučaju iz članka
4. ovoga Zakona.

*Iznos odgovornosti za štetu*

Članak 8.

(1) Korisnik odgovara za nuklearnu štetu do iznosa od 320.000.000,00
kuna, po svakoj nuklearnoj nezgodi.

(2) Iznos određen u stavku 1. ovoga članka ne obuhvaća kamate ni troškove
postupka koje je sud dosudio u sporu za naknadu štete.

*Odgovornost za drugu štetu*

Članak 9.

Ako su nuklearna šteta i druga šteta uzrokovane samo nuklearnom nezgodom
ili nuklearnom nezgodom zajedno s jednim ili više drugih događaja, ta druga
šteta, u mjeri u kojoj se ne može razgraničiti od nuklearne štete, smatrat
će se nuklearnom štetom, po ovom Zakonu.

*Isključiva odgovornost korisnika*

Članak 10.

Za nuklearnu štetu uzrokovanu nuklearnom nezgodom odgovoran je korisnik.

*Objektivna odgovornost za štetu*

Članak 11.

Korisnik odgovara za nuklearnu štetu po načelu objektivne odgovornosti.

III. OGRANIČENJE I ISKLJUČENJE ODGOVORNOSTI

*Oružani sukobi i elementarne nepogode*

Članak 12.

Korisnik ne odgovara za štetu ako je šteta uzrokovana nuklearnom nezgodom,
koja je neposredna posljedica oružanog sukoba, neprijateljstva, građanskog
rata, ustanka ili iznimno teške elementarne nepogode.

*Štete na postrojenju i vozilu*

Članak 13.

Korisnik nije odgovoran za nuklearnu štetu nanesenu:

1. samom nuklearnom postrojenju ili imovini koja se nalazi na prostoru
tog postrojenja i koja se koristi ili je namijenjena korištenju u svezi
s tim postrojenjem,

2. prijevoznom sredstvu na kojem se nalazio nuklearni materijal u trenutku
nastanka nuklearne nezgode.

*Krivnja oštećenika*

Članak 14.

(1) Korisnik ne odgovara oštećeniku za nuklearnu štetu ako dokaže da
je oštećenik štetu uzrokovao namjerno.

(2) Ako korisnik dokaže da je nuklearna šteta u cijelosti ili djelomično
uzrokovana grubom nemarnošću oštećenika, sud može korisnika u cijelosti
ili djelomično osloboditi obveze naknade štete koju je oštećenik pretrpio.

*Odgovornost jednog korisnika više nuklearnih postrojenja*

Članak 15.

Ako više nuklearnih potrojenja istog korisnika sudjeluje u istoj nezgodi,
korisnik odgovara za svako od tih nuklearnih postrojenja do visine iznosa
utvrđenog člankom 8. ovoga Zakona.

IV. OSIGURANJE I DRUGA FINANCIJSKA JAMSTVA

*Osiguranje od odgovornosti*

Članak 16.

(1) Korisnik je dužan sklopiti i održavati osiguranje ili imati financijsko
jamstvo za pokriće svoje odgovornosti za nuklearnu štetu, u iznosu koji
ne može biti manji od iznosa iz članka 8. ovoga Zakona.

(2) Ako odgovornost korisnika za nuklearnu štetu koja može nastati tijekom
prijevoza nuklearnog materijala nije pokrivena osiguranjem ili financijskim
jamstvom iz stavka 1. ovoga članka ta odgovornost pokriva se posebnom policom
osiguranja ili posebnim financijskim jamstvom.

*Otkaz ugovora o osiguranju*

Članak 17.

(1) Osiguravatelj odnosno financijski jamac ne smije raskinuti osiguranje
ili financijsko jamstvo prije nego što o tome, u roku od tri mjeseca prije
raskida u pisanom obliku obavijesti korisnika i nadležno državno tijelo.

(2) Ako se osiguranje ili financijsko jamstvo odnosi na prijevoz nuklearnog
materijala, osiguravatelj odnosno financijski jamac ne smije raskinuti
osiguranje ili jamstvo za trajanja prijevoza nuklearnog materijala.

*Potvrda o osiguranju odnosno o financijskom jamstvu*

Članak 18.

(1) Korisnik je dužan, prije predaje prijevozniku nuklearnog materijala
na prijevoz, predati prijevozniku i potvrdu o sklopljenom ugovoru o osiguranju
ili potvrdu o financijskom jamstvu, koju je izdao osiguravatelj, odnosno
davatelj financijskog jamstva, u skladu s odredbama ovoga Zakona.

(2) Potvrda iz stavka 1. ovoga članka mora sadržavati: tvrtku, odnosno
naziv i sjedište korisnika; iznos, vrstu i trajanje osiguranja ili financijskog
jamstva; opis nuklearnog materijala na koji se odnosi osiguranje ili financijsko
jamstvo, te izjavu nadležnoga državnog tijela, da je osoba navedena u potvrdi,
korisnik prema ovom Zakonu.

*Uvoz ili prijevoz nuklearnog materijala preko područja Republike
Hrvatske*

Članak 19.

Nuklearni materijal može se uvoziti ili prevoziti preko područja Republike
Hrvatske ako prijevoznik koji prevozi taj materijal ima potvrdu iz članka
18. ovoga Zakona, kojom se pokriva odgovornost za nuklearnu štetu, na području
Republike Hrvatske, u iznosu koji ne smije biti manji od onog koji je predviđen
člankom 8. ovoga Zakona i ta potvrda sadrži izjavu iz članka 18. ovoga
Zakona nadležnoga državnog tijela zemlje iz koje taj materijal potječe.

*Obveze Republike Hrvatske*

Članak 20.

(1) Republika Hrvatska osigurava sredstva za naknadu nuklearne štete
do iznosa iz članka 8. ovoga Zakona:

1. kada korisnik propusti sklopiti ili održati osiguranje ili financijsko
jamstvo na snazi sukladno članku 16. ovoga Zakona, ili

2. kada osiguravatelj ili financijski jamac ne odgovaraju za naknadu
nuklearne štete, prema uvjetima skopljenog ugovora o osiguranju ili jamstvu,
ili

3. kada osiguravatelj ili davatelj financijskog jamstva postane insolventan
i zbog toga nije u stanju izvršiti svoje ugovorne obveze.

(2) U slučajevima iz stavka 1. ovoga članka Vlada Republike Hrvatske
ima pravo na povrat isplaćene naknade od osiguravatelja, davatelja financijskog
jamstva ili korisnika, do visine isplaćenog iznosa u roku od 5 godina od
svake izvršene isplate.

V. NAKNADA NUKLEARNE ŠTETE I PRAVO NA POVRAT

*Nadležan sud*

Članak 21.

(1) Za odlučivanje o naknadi nuklearne štete isključivo je mjesno nadležan
sud na čijem se području nalazi nuklearno postrojenje odgovornog korisnika.

(2) Ako je nuklearna šteta nastala za vrijeme prijevoza nuklearnog materijala,
mjesno je nadležan sud na čijem se području dogodila nuklearna nezgoda
ili sud na čijem se području nalazi nuklearno postrojenje odgovornog korisnika.

*Pravo neposredne tužbe*

Članak 22.

Zahtjev za naknadu nuklearne štete uzrokovane nuklearnom nezgodom može
se podnijeti neposredno prema osiguravatelju, odnosno davatelju financijskog
jamstva, iz članka 16. ovoga Zakona.

*Raspodjela naknade za nuklearnu štetu*

Članak 23.

Ako se utvrdi ili opravdano pretpostavlja da nuklearna šteta premašuje
iznos iz članka 8. ovoga Zakona, u postupku za utvrđivanje i naknadu nuklearne
štete na odgovarajući način primjenjuju se odredbe Pomorskog zakonika o
postupku ograničenja brodareve odgovornosti.

*Zastara*

Članak 24.

(1) Pravo na naknadu nuklearne štete zastarijeva protekom roka od deset
godina od dana nastanka nuklearne nezgode.

(2) Kada je nuklearna šteta uzrokovana nuklearnom nezgodom u svezi s
nuklearnim materijalom koji je u vrijeme nuklearne nezgode ukraden, izgubljen,
bačen s broda ili napušten, rok zastare iznosi 20 godina i počinje teći
od dana nastale krađe, gubitka, bacanja s broda ili napuštanja.

(3) Zahtjev za naknadu nuklearne štete oštećenik može podnijeti u roku
od tri godine, od dana saznanja za štetu i za korisnika koji za štetu odgovara,
a najkasnije do isteka roka utvrđenog u odredbama stavka 1. i 2. članka.

(4) Osoba koja je podnijela zahtjev za naknadu nuklearne štete, u rokovima
iz stavka 1. do 3. ovoga članka, može proširiti zahtjev za naknadu štete,
uzimajući u obzir svako povećanje štete, i nakon isteka tih rokova do donošenja
pravomoćne sudske odluke.

*Pravo na povrat korisnika*

Članak 25.

Korisnik ima pravo na povrat, samo:

1. prema ugovornoj stranci ako je to izričito predviđeno ugovorom sklopljenim
u pisanom obliku,

2. prema pojedincu koji je namjerno izvršio ili propustio izvršiti radnju
da bi time uzrokovao nuklearnu štetu, tako da je nuklearna nezgoda posljedica
izvršenja ili neizvršenja takove radnje.

*Pravo na povrat od korisnika*

Članak 26.

(1) Fondovi koji s osnova zdravstvenoga, mirovinskoga, invalidskog ili
drugog osiguranja, izvrše isplatu naknade za nuklearnu štetu, u cijelosti
ili djelomično, za koju je prema odredbama ovoga Zakona odgovoran korisnik
imaju pravo na povrat od korisnika, do visine isplaćenog iznosa.

(2) Kada je, u slučaju iz stavka 1. ovoga članka, isplatu naknade štete
izvršila druga osoba, umjesto odgovornog korisnika, ta osoba ima pravo
na povrat od korisnika, do visine isplaćenog iznosa.

VI. KAZNENE ODREDBE

*Kaznene odredbe*

Članak 27.

(1) Novčanom kaznom u iznosu od 30.000,00 do 3.000.000,00 kuna kaznit
će se za prekršaj korisnik ako propusti sklopiti i održavati osiguranje
ili imati financijsko jamstvo za pokriće svoje odgovornosti za nuklearnu
štetu (članak 16.).

(2) Novčanom kaznom u iznosu od 30.000,00 do 3.000.000,00 kuna kaznit
će se za prekršaj osiguravatelj, odnosno financijski jamac ako raskine
osiguranje ili financijsko jamstvo prije nego obavijesti nadležno državno
tijelo ili za trajanja prijevoza (članak 17.).

(3) Za prekršaje iz stavka 1. i 2. ovoga članka kaznit će se i odgovorna
osoba korisnika, odnosno osiguravatelja ili financijskog jamca, novčanom
kaznom u iznosu od 5.000,00 do 50.000,00 kuna.

VII. ZAVRŠNE ODREDBE

*Primjena ostalih propisa*

Članak 28.

Na pitanja koja nisu uređena ovim Zakonom primjenjivat će se odredbe
Bečke konvencije o građanskoj odgovornosti za nuklearnu štetu od 21. svibnja
1963.

*Prestanak važenja ranijeg Zakona*

Članak 29.

Na dan stupanja na snagu ovoga Zakona prestaje važiti Zakon o odgovornosti
za nuklearne štete ("Narodne novine", br. 53/91.).

*Stupanje na snagu*

Članak 30.

Ovaj Zakon stupa na snagu osmog dana od dana objave u "Narodnim novinama".

Klasa: 542-03/97-01/05
Zagreb, 9. listopada 1998.

ZASTUPNIČKI DOM
HRVATSKOGA DRŽAVNOG SABORA

Predsjednik
Zastupničkog doma
Hrvatskoga državnog sabora
**akademik Vlatko Pavletić,** v. r.

Zakon, NN 143/1998-1760